Proiect 
PARLAMENTUL REPUBLICII MOLDOVA

LEGE
cu privire la investigarea accidentelor și incidentelor în transporturi

Parlamentul adoptă prezenta lege organică.

CAPITOLUL I
DISPOZIȚII GENERALE

   Articolul 1. Scopul, obiectul și domeniul de aplicare
   (1) Prezenta lege are ca scop prevenirea producerii evenimentelor în transporturi prin asigurarea investigării independente a accidentelor și incidentelor, în vederea îmbunătățirii siguranței în domeniile transportului aerian, feroviar și maritim, garantând un nivel înalt de eficiență, promptitudine și calitate a investigațiilor.
   (2) Obiectul prezentei legi este investigarea evenimentelor din transportul aerian, feroviar și maritim, cu scop exclusiv de siguranță, fără a stabili vinovăția sau răspunderea civilă, administrativă, contravențională ori penală a persoanelor implicate.
   (3) Prevederile prezentei legi se aplică:
   1) în domeniul aviației civile:
   a) accidentelor aeronautice și incidentelor aeronautice grave produse în spațiul aerian sau pe teritoriul Republicii Moldova;
   b) accidentelor aeronautice și incidentelor aeronautice grave cu implicarea unor aeronave înregistrate în Republica Moldova sau operate de un operator aerian național;
   c) în alte cazuri stabilite de lege;
   2) în domeniul transportului feroviar:
   a) accidentelor și incidentelor feroviare produse în cadrul sistemului feroviar al Republicii Moldova, care poate fi subdivizat în subsisteme de natură structurală și funcțională;
   b) accidentelor feroviare și accidentelor feroviare grave produse pe teritoriul Republicii Moldova;
   с) accidentelor feroviare grave cu implicarea materialului rulant înregistrat sau întreținut de o întreprindere feroviară autorizată în Republica Moldova;
   3) în domeniul transportului maritim:
   a) accidentelor maritime grave și accidentelor maritime foarte grave produse în apele teritoriale ale Republicii Moldova;
   b) accidentelor maritime grave și accidentelor maritime foarte grave care implică nave aflate sub pavilionul Republicii Moldova;
   c) accidentelor maritime grave și accidentelor maritime foarte grave care implică interese majore ale Republicii Moldova.
   (4) Prezenta lege nu se aplică evenimentelor în transport produse ca urmare a unor acțiuni militare, de război, acte de terorism sau care implică:
   a) aeronave utilizate de autoritățile vamale, de organele afacerilor interne sau de autorități similare;
   b) nave care nu sunt propulsate prin mijloace mecanice, nave din lemn construite cu metode rudimentare, iahturi sau ambarcațiuni de agrement neimplicate în activități comerciale, cu excepția cazurilor în care acestea au un echipaj și transportă mai mult de 12 pasageri în scopuri comerciale, nave de pescuit cu o lungime sub 15 metri, platforme fixe de foraj marin.
   Articolul 2. Noțiuni
   În sensul prezentei legi, următoarele noțiuni se definesc astfel:
   eveniment în transport – incident sau accident ce cade sub incidența art. 1 alin. (3), inclusiv, care face obiectul investigării privind siguranța;
   incident aeronautic grav – incident asociat cu operarea unei aeronave, produs în circumstanțe ce indică că a existat o probabilitate mare de producere a unui accident aeronautic, care, în cazul unei aeronave cu pilot uman, are loc între momentul în care o persoană se îmbarcă la bordul aeronavei cu intenția de a efectua un zbor și momentul în care toate persoanele au fost debarcate sau, în cazul unei aeronave fără pilot, are loc între momentul în care aeronava este gata de a se pune în mișcare în scopul efectuării unui zbor și momentul în care aceasta intră în repaus la finalul zborului, sistemul principal de propulsie fiind oprit;
   accident aeronautic – eveniment asociat cu operarea unei aeronave, care, în cazul unei aeronave cu pilot uman, are loc între momentul în care o persoană se îmbarcă la bordul aeronavei cu intenția de a efectua un zbor și momentul în care toate persoanele au fost debarcate sau care, în cazul unei aeronave fără pilot, are loc între momentul în care aeronava este gata de a se pune în mișcare în scopul efectuării unui zbor și momentul în care aceasta intră în repaus la finalul zborului, sistemul principal de propulsie fiind oprit, în cursul căruia se produc următoarele consecințe negative:
   a) rănirea gravă sau decesul unei persoane ca urmare a faptului:
– aflării la bordul aeronavei;
– contactului nemijlocit cu o parte a aeronavei, inclusiv cu părți care s-au desprins din
aceasta;
– expunerii directe la fluxul de gaze al motorului cu reacție,
cu excepția cazurilor în care leziunile corporale se datorează unor cauze naturale, sunt provocate de persoana însăși ori de alte persoane sau a cazului în care persoanele rănite sunt călători fără bilet, ascunși în zonele inaccesibile pasagerilor și membrilor echipajului;
   b) aeronava suferă o avarie sau o defecțiune structurală care afectează caracteristicile de rezistență structurală, de performanță sau de zbor ale acesteia și care, în mod normal, ar necesita reparații majore sau înlocuirea componentei afectate, cu excepția unei defecțiuni sau avarii a motorului, atunci când avaria se limitează la un singur motor (inclusiv capota metalică sau accesoriile sale), la elice, extremitățile aripii, antene, sonde, senzori, pneuri, frâne, roți, carenaje, panouri, la trapele trenului de aterizare, la parbrize, la învelișul aeronavei (precum urme mici de lovituri sau perforații) sau la avarii minore la palele rotorului principal, la palele rotorului de coadă, la trenul de aterizare și la cele cauzate de grindină sau de impactul cu păsări/animale (inclusiv ale perforațiilor radomului);
   c) aeronava a dispărut sau este inaccesibilă;
   accident feroviar – eveniment neprevăzut sau neintenționat ori un lanț de astfel de evenimente care au consecințe dăunătoare; accidentele feroviare se împart în următoarele categorii: coliziuni, deraieri, accidente la treceri de nivel cu calea ferată, accidentări ale persoanelor provocate de materialul rulant în mișcare, incendii și altele;
   accident feroviar grav – orice coliziune sau deraiere de trenuri ce are ca rezultat decesul a cel puțin unei persoane sau vătămarea gravă a cinci ori mai multe persoane, sau pagube importante ale materialului rulant (până la excluderea din inventar), ale infrastructurii feroviare sau ale mediului, precum și orice alt accident similar ce are un impact evident asupra reglementării siguranței feroviare sau asupra gestionării siguranței feroviare;
   accident maritim grav – accident ce a avut loc în legătură directă cu operarea unei nave, care implică foc, explozie, coliziune, eșuare, producând una din următoarele consecințe grave:
   a) fisuri sau defecțiuni ale corpului navei, care au cauzat oprirea motorului principal;
   b) avarii extinse ale suprastructurii navei, avarii grave ale structurii navei, cum ar fi penetrarea corpului navei sub linia de plutire, care au condus la imposibilitatea de a continua voiajul;
   c) avarii care necesită remorcarea navei sau o intervenție de pe uscat;
   accident maritim foarte grav – un accident maritim care implică pierderea totală a navei, pierderea de vieți omenești sau poluarea gravă a mediului marin;
   autoritate de siguranță – persoană juridică de drept public, abilitată cu funcții de control, de supraveghere și de certificare în domeniul aviației civile, în domeniul transportului feroviar sau în domeniul transportului maritim;
   investigator – persoană care participă la efectuarea investigațiilor privind siguranța evenimentelor în transportul aerian, feroviar și maritim;
   consultant – persoană numită de un stat, în baza calificărilor sale, cu scopul de a oferi asistență reprezentantului său acreditat în cadrul unei investigații privind siguranța în transportul aerian, feroviar și maritim;
   reprezentant acreditat – persoană desemnată de un stat, în baza calificărilor sale, să participe la o investigație privind siguranța realizată de un alt stat;
   investigație privind siguranța – procedură efectuată în scopul prevenirii unor evenimente în transport, care include colectarea și analiza informațiilor, elaborarea unor concluzii, inclusiv determinarea cauzelor și, dacă este cazul, formularea unor recomandări privind siguranța;

Capitolul II
AUTORITATEA DE STAT ÎN DOMENIUL INVESTIGĂRII ACCIDENTELOR ȘI
INCIDENTELOR ÎN TRANSPORTURI

   Articolul 3. Biroul de Investigare a Accidentelor și Incidentelor în Transporturi
   (1) Biroul de Investigare a Accidentelor și Incidentelor în Transporturi (în continuare – Birou) este o autoritate administrativă centrală, aflată în subordinea Guvernului, desemnată să organizeze investigații privind siguranța cu scopul de a determina cauzele și circumstanțele în care s-au produs evenimentele în transport și de a emite recomandări privind siguranța.
   (2) Biroul este independent în luarea deciziilor față de orice operator de transport, administrator de infrastructură, autoritate de siguranță, autoritate de reglementare, organism de tarifare, organism de evaluare a conformității, precum și față de orice parte ale cărei interese ar putea intra în conflict cu atribuțiile Biroului.
   (3) În realizarea investigațiilor privind siguranța, Biroul nu solicită, nici nu acceptă instrucțiuni de la nicio parte externă și are o autoritate absolută în ceea ce privește realizarea investigațiilor privind siguranța.
   (4) Biroul este persoană juridică de drept public, cu sediul în municipiul Chișinău, dispune de conturi trezoreriale, de ștampilă cu imaginea Stemei de Stat a Republicii Moldova și de alte atribute necesare.
   Articolul 4. Organizarea și structura Biroului
   (1) Biroul își exercită funcțiile și atribuțiile în baza regulamentului, structurii și efectivului-limită aprobate de Guvern.
   (2) Conducerea Biroului este exercitată de către directorul general, numit și eliberat din funcție de către Guvern conform art.17 alin. (2) din Legea nr.98/2012 privind administrația publică centrală de specialitate și art. 6 alin. (4) din Legea nr.199/2010 cu privire la statutul persoanelor cu funcții de demnitate publică.
   (3) Director general este asistat de un director general adjunct, care este funcționar public de conducere de nivel superior, numit în funcție pe criterii de profesionalism, în conformitate cu Legea nr. 158/2008 cu privire la funcția publică și statutul funcționarului public.
   (4) Candidații la funcțiile de director general și director general adjunct al Biroului trebuie să dețină experiență profesională de cel puțin 5 și respectiv 3 ani în domeniul transportului aerian, feroviar sau maritim.
   (5) Investigatorii din cadrul Biroului primesc legitimații de investigator, cu o valabilitate de 3 ani. Persoanele implicate într-o investigație privind siguranța și membrii Comisiei de investigație privind siguranța (continuare – Comisia) primesc legitimații provizorii de investigator.
   (6) Legitimația provizorie de investigator prevăzută la alin. (5) se eliberează prin ordin al directorului general al Biroului și este valabilă pe perioada investigației privind siguranța respective.
   (7) În îndeplinirea atribuțiilor sale, Biroul poate contracta specialiști din domenii conexe, remunerați în condițiile legislației muncii. 
   (8) În vederea îndeplinirii obiectivelor sale, Biroul cooperează și încheie acorduri tehnice cu autoritățile de profil ale altor state cu scopul de a îmbunătăți siguranța în transporturi și a promova activ colaborarea între autoritățile responsabile de investigațiile privind siguranța
   Articolul 5. Finanțarea Biroului
   (1) Activitatea Biroului este finanțată de la bugetul de stat în limita alocațiilor bugetare aprobate prin legea bugetară anuală.
   (2) Bugetul Biroului se elaborează, se aprobă și se administrează în conformitate cu principiile, regulile și procedurile prevăzute de Legea finanțelor publice și responsabilității bugetar-fiscale nr. 181/2014.   
   Articolul 6. Raportarea activităților
   Biroul publică anual, până în data de 1 iulie, pe pagina sa web oficială, un raport referitor la investigațiile privind siguranța desfășurate și cele în curs de desfășurare, inclusiv recomandările de siguranță emise și acțiunile întreprinse în vederea implementării recomandărilor.

Capitolul III
INVESTIGATORII ȘI ACȚIUNILE OPERATORILOR DE TRANSPORT
FEROVIAR, AERIAN SAU MARITIM
   
   Articolul 7. Statutul investigatorilor
   (1) Investigatorul care participă la o investigație privind siguranța își îndeplinește sarcinile și instrucțiunile în mod independent, conform sarcinii formulate de președintele Comisiei sau de reprezentantul acreditat.
  (2) Investigatorii din cadrul Biroului în exercitarea atribuțiilor ce le revin, beneficiază de protecție potrivit legii. Aceștia nu pot fi chemați ca martori în cadrul unor procese sau urmăriri penale pentru a relata fapte, împrejurări sau informații referitoare la investigațiile privind siguranța la care au participat în calitate de președinte sau membru al Comisiei și nu pot fi asimilați ca experți judiciari.
   (3) Investigatorul este obligat să nu divulge informațiile ce i-au devenit cunoscute în cadrul investigării cazului. Investigatorul poartă răspundere pentru confidențialitatea și păstrarea informațiilor cu privire la evenimentul de transport produs, în conformitate cu legislația.
   
   Articolul 8. Acțiunile operatorului de transport feroviar, aerian sau maritim și ale angajaților acestuia
   (1) Orice persoană implicată într-un eveniment de transport aerian, feroviar sau maritim este obligată să furnizeze, la cererea Comisiei, pe durata desfășurării investigației privind siguranța, toate informațiile și explicațiile care îi sunt cunoscute cu privire la evenimentul respectiv. 
   (2) Până la sosirea investigatorilor în domeniul siguranței aviației civile se interzice oricărei persoane modificarea situației de la locul accidentului, prelevarea de probe din acesta, mișcarea, mutarea sau îndepărtarea aeronavei, a conținutului sau resturilor acesteia ori prelevarea de probe din aeronavă, conținutul sau resturile acesteia, cu excepția cazurilor în care o astfel de acțiune ar fi necesară din motive de siguranță sau pentru a acorda ajutor persoanelor rănite sau cu permisiunea explicită a autorităților care au controlul asupra locului accidentului și, atunci când este posibil, în urma consultării cu Biroul.
   (3) În cazul în care starea infrastructurii feroviare, aeroportuare sau portuare permite, administratorul infrastructurii feroviare sau operatorul de infrastructură aeroportuară ori portuară trebuie să ia o decizie privind restabilirea traficului feroviar, a operațiunilor de zbor sau a circulației navelor. O astfel de decizie trebuie să fie coordonată cu Biroul, iar în cazul în care se efectuează și o urmărire penală, și cu permisiunea organului de urmărire penală.


Capitolul IV
COORDONAREA ȘI PROCEDURA INVESTIGAȚIEI PRIVIND
SIGURANȚA

   Articolul 9. Procedura, modul și termenele investigației privind siguranța
   (1) Toate evenimentele în transport descrise la art. 1 alin. (3) urmează a fi investigate de către Birou, în conformitate cu prevederile prezentei legi.
   (2) Investigația privind siguranța se efectuează independent de urmărirea penală sau de procedura disciplinară. Identificarea persoanei vinovate, stabilirea vinovăției, precum și aplicarea sancțiunilor țin de competența organelor judiciare.
   (3) Investigația privind siguranța se efectuează de către o Comisie condusă de un președinte, desemnat de directorul general al Biroului. 
   (4) Biroul desfășoară investigația privind siguranța astfel încât să fie minimizată periclitarea unor activități sau a unor elemente de infrastructură.
   (5) Biroul își încheie examinările la locul producerii evenimentului în transport în cel mai scurt timp posibil pentru a permite administratorului infrastructurii feroviare, operatorului de aerodrom, operatorului portului maritim și/sau fluvial sau operatorului portuar să refacă infrastructura și să o deschidă circulației.
   (6) Investigația privind siguranța nu poate fi împiedicată sau suspendată din cauza anchetelor de urmărire penală.
   (7) Biroul cooperează cu autoritatea de siguranță atunci când în investigația privind siguranța sunt implicate mijloace de transport sau operatori de transport certificați de autoritatea de siguranță. Autoritatea de siguranță transmite, într-un timp cât mai scurt, toate informațiile solicitate Biroului și furnizează explicații atunci când acest lucru i se cere.
   (8) Biroul poate delega, în totalitate sau parțial, autorității specializate a unui alt stat, cu acordul părților, sarcina de a efectua investigația privind siguranța a unui eveniment în transport, în conformitate cu prevederile legislației naționale și a tratatelor internaționale la care Republica Moldova este parte.
   Articolul 10. Coordonarea investigațiilor
   (1) Biroul va încheia acorduri cu Procuratura Generală, cu Inspectoratul General al Poliției, cu Inspectoratul General pentru Situații de Urgență, precum și cu autoritățile de siguranță, privind desfășurarea urmăririi penale în paralel cu investigația privind siguranța și asigurarea examinării sau analizei de către Birou a elementelor de probă, inclusiv în cazul în care acestea ar putea fi modificate, alterate sau distruse.
   (2) Atunci când se efectuează și o urmărire penală în paralel cu investigația privind siguranța, organul de urmărire penală poate numi un reprezentant care să însoțească înregistratoarele și alte elemente de probă asimilate acestora în timpul oricărei deplasări, inclusiv la/de la locul de citire, prelucrare, examinare, analizare, modificare sau alterare a acestora. 
   Articolul 11. Finalitatea investigației privind siguranța 
   (1) Investigația privind siguranța se finalizează prin întocmirea și aprobarea unui raport de investigație privind siguranța, care conține descrierea circumstanțelor producerii evenimentului în transport, constatările investigației, analiza factorilor relevanți, concluziile privind cauzele și factorii contributivi, precum și, după caz, recomandări privind siguranța.
   (2) Raportul de investigație privind siguranța se întocmește într-o formă corespunzătoare tipului și gravității evenimentului în transport și are ca unic obiectiv prevenirea producerii unor evenimente similare.
   (3) Recomandările privind siguranța formulate de Birou nu stabilesc prezumții de vinovăție sau răspundere civilă, contravențională, administrativă ori penală.
   (4) În cazul în care, pe parcursul investigației privind siguranța, se constată existența unui risc imediat pentru siguranța transporturilor, Biroul poate emite recomandări de siguranță în orice etapă a investigației.
   (5) Procedura de organizare și desfășurare a investigațiilor privind siguranța în domeniul transportului aerian, feroviar și maritim se aprobă de Guvern.

Capitolul V
CONSERVAREA ȘI CUSTODIA PROBELOR 

   Articolul 12. Conservarea probelor
   (1) În cazul efectuării unei urmăriri penale, probele sunt ridicate, examinate, atașate și păstrate conform prevederilor Codului de procedură penală, în restul cazurilor, Biroul este obligat să protejeze și să păstreze în condiții de siguranță, în custodia sa, probele, inclusiv mijloacele de transport, părțile componente, conținutul și resturile acestora, atâta timp cât este necesar pentru investigația privind siguranța a evenimentului în transport.
   (2) Păstrarea probelor în custodia Biroului, în condiții de siguranță, include protecția lor împotriva factorilor naturali sau artificiali ce contribuie la distrugerea lor și împotriva accesului persoanelor neautorizate, pentru a preveni sustragerea, deteriorarea sau alterarea lor.
   (3) Biroul are responsabilitatea de a asigura tratarea în condiții de siguranță a tuturor probelor și de a lua toate măsurile rezonabile pentru a proteja și păstra aceste probe.   

Capitolul VI
DISPOZIȚII FINALE

   Articolul 13. Intrarea în vigoare
(1) Prezenta lege intră în vigoare la expirarea termenului de 6 luni de la data publicării în Monitorul Oficial al Republicii Moldova.
(2) La data intrării în vigoare a prezentei legi, Legea nr.213/2021 cu privire la investigarea accidentelor și incidentelor în transporturi (Monitorul Oficial al Republicii Moldova, 2021, nr.315-324, art.486), cu modificările ulterioare, se abrogă.

   Articolul 14. Dispoziții finale
	(1) Pînă la data intrării în vigoare a prezentei legi, Guvernul:
	a) va prezenta Parlamentului propuneri vizând punerea în concordanță a legislației în vigoare cu prezenta lege;
      b) va pune în concordanță actele sale normative cu prezenta lege;
      c) va aproba actele normative necesare pentru implementarea prezentei legi. 



Președintele Parlamentului 

 
